b'\n_START_ARTICLE_\nPalij\n_START_PARAGRAPH_\nPalij (lat. pallium\xc2\xa0\xc2\xbbpla\xc5\xa1\xc4\x8d, ogrinjalo\xc2\xab) je v katoli\xc5\xa1ki liturgiji ozek trak iz bele volne v obliki gr\xc5\xa1ke \xc4\x8drke Y, ki ga pape\xc5\xbei in metropoliti nosijo okoli vratu, simbolizira pa Kristusovo kri\xc5\xbeanje. Palij je okra\xc5\xa1en s 6 \xc4\x8drnimi kri\xc5\xbeci, pritrjuje pa se nad ma\xc5\xa1nim pla\xc5\xa1\xc4\x8dem._NEWLINE_Pape\xc5\xa1ki palij je znamenje \xc5\xa1kofovskega dostojanstva rimskih \xc5\xa1kofov, tako kot ribi\xc4\x8dev prstan. Podeljuje pa se tudi nad\xc5\xa1kofom.\n_START_SECTION_\nPomen palija in zgodovinsko ozadje\n_START_PARAGRAPH_\nPalij predstavlja vez metropolita z rimskim pape\xc5\xbeem in je znamenje metropolitove oblasti v cerkveni pokrajini. Metropolita po imenovanju ve\xc5\xbee dol\xc5\xbenost prositi pape\xc5\xbea za palij v treh mesecih po \xc5\xa1kofovskem posve\xc4\x8denju, \xc4\x8de pa je ta \xc5\xbee posve\xc4\x8den, po prevzemu \xc5\xa1kofije. Palij more metropolit prejeti iz rok kardinala protodiakona, zanj pa lahko zaprosi tudi po poobla\xc5\xa1\xc4\x8dencu. Zunaj svoje cerkvene pokrajine palija ne sme nositi._NEWLINE_Palij je bil v stari Gr\xc4\x8diji poseben pla\xc5\xa1\xc4\x8d, ki so ga nosili dolo\xc4\x8deni sloji. V prvi Cerkvi je bil tak pla\xc5\xa1\xc4\x8d posebno znamenje odlikovanja zaslu\xc5\xbenih oseb. Danes je palij samo \xc5\xa1e ovratnica iz bele volne, \xc5\xa1iroka nekako tri prste, pretkana s \xc4\x8drnimi kri\xc5\xbei in s trakovoma, ki padata, eden po prsih, drugi po hrbtu. Prvotno je tak palij nosil samo pape\xc5\xbe. Nato ga je za\xc4\x8del podeljevati \xc5\xa1kofom kot znamenje odlike. Od 9. stoletja dalje so dobivali palije nad\xc5\xa1kofje, po liturgi\xc4\x8dnih reformah, ki so sledile II. vatikanskemu cerkvenemu zboru (1963-1965), pa dobijo palij samo nad\xc5\xa1kofje, ki so obenem tudi metropoliti. Metropoliti nosijo palij v mejah svoje cerkvene pokrajine pri slovesnej\xc5\xa1ih opravilih. Pape\xc5\xbe Benedikt XVI. je uvedel razliko med metropolitskim in pape\xc5\xa1kim palijem, in sicer je za pape\xc5\xa1kega vzel starej\xc5\xa1i in precej \xc5\xa1ir\xc5\xa1i model._NEWLINE_Palije tk\xc3\xb3 iz volne jagnjet, ki jih na praznik sv. Ne\xc5\xbee (21. januarja) vsako leto blagoslovijo po pontifikalni ma\xc5\xa1i v cerkvi sv. Ne\xc5\xbee zunaj obzidja v Rimu. Pape\xc5\xbe palije na predve\xc4\x8der praznika sv. apostolov Petra in Pavla (apostola godujeta 29. junija) slovesno blagoslovi nad grobom sv. Petra v baziliki sv. Petra. Palije nato hranijo v posebni skrinjici pod oltarjem (konfesijo) nad grobom sv. Petra._NEWLINE_Palij je zunanje znamenje polnosti metropolitove slu\xc5\xbebe in obenem izraz edinosti, ki metropolite povezuje s pape\xc5\xbeem in Apostolskim sede\xc5\xbeem. Palij je vezan na osebo vsakega metropolita in ga morajo ob smrti metropolita polo\xc5\xbeiti skupaj s truplom v grob._NEWLINE_V molitvi, s katero pape\xc5\xbe blagoslavlja nove palije, je nakazana simbolika palija. Palij je stkan iz ov\xc4\x8dje volne in metropolita opozarja, da mora biti pastir, posnemovalec Dobrega pastirja (prim. Jn 10,1-21), ki je izgubljeno ovco nesel nazaj k drugim ovcam in bi zanje dal tudi svoje \xc5\xbeivljenje.Ta del metropolitove obleke naj bi bil simbol za obla\xc4\x8dilo slave, ki je bo v ve\xc4\x8dnosti dele\xc5\xbeen skupaj s svojimi ovcami.'